Komission päätös,

tehty 2 päivänä huhtikuuta 2004,

Slovenian tasavallassa toteutettavien maataloutta ja maaseudun kehittämistä koskevien liittymistä edeltävien toimenpiteiden tuen hallinnoinnin siirtämisestä täytäntöönpanovirastoille liittymistä edeltävänä aikana

(2004/308/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavan tuen yhteensovittamisesta ja asetuksen (ETY) N:o 3906/89 muuttamisesta 21 päivänä kesäkuuta 1999 annetun neuvoston asetuksen (EY) N:o 1266/1999(1) ja erityisesti sen 12 artiklan 2 kohdan,

ottaa huomioon yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana 21 päivänä kesäkuuta 1999 annetun neuvoston asetuksen (EY) N:o 1268/1999(2) ja erityisesti sen 4 artiklan 5 ja 6 kohdan,

sekä katsoo seuraavaa:

(1) Slovenian tasavallan maatalouden ja maaseudun kehittämisen erityinen liittymisohjelma (jäljempänä "Sapard-ohjelma") hyväksyttiin 27 päivänä lokakuuta 2000 tehdyllä komission päätöksellä(3), sellaisena kuin se on viimeksi muutettuna 24 päivänä marraskuuta 2003 tehdyllä komission päätöksellä, asetuksen (EY) N:o 1268/1999 4 artiklan 5 kohdan mukaisesti.

(2) Slovenian tasavallan hallitus ja Euroopan yhteisön puolesta toimiva komissio allekirjoittivat 5 päivänä maaliskuuta 2001 monivuotisen rahoitussopimuksen Sapard-ohjelman toteutuksen teknisestä, oikeudellisesta ja hallinnollisesta kehyksestä. Rahoitussopimusta muutettiin viimeksi vuoden 2003 vuotuisella rahoitussopimuksella, ja se tuli lopultakin voimaan 11 päivänä marraskuuta 2003.

(3) Slovenian tasavallan toimivaltainen viranomainen on nimennyt Sapard-virastoksi Slovenian tasavallan maatalousmarkkinoista ja maaseudun kehittämisestä vastaavan viraston, jonka tehtävänä on panna täytäntöön eräät Sapard-ohjelmassa määritellyt toimenpiteet. Sapard-ohjelman täytäntöönpanoon liittyvien rahoitustoimintojen hoitajaksi on nimetty valtiovarainministeriön kansallisesta rahastosta vastaava osasto.

(4) Asetuksen (EY) N:o 1266/1999 12 artiklan 2 kohdan mukaisen ohjelmien/hankkeiden kansallisen ja alakohtaisen hallinnointikyvyn, varainhoidon valvontamenettelyjen ja julkistalouden rakenteiden tapauskohtaisen analyysin perusteella komissio teki eräiden Sapard-ohjelmaan kuuluvien toimenpiteiden osalta 19 päivänä marraskuuta 2001 päätöksen 2001/820/EY(4) Slovenian tasavallassa toteutettavien maataloutta ja maaseudun kehittämistä koskevien liittymistä edeltävien toimenpiteiden tuen hallinnoinnin siirtämisestä täytäntöönpanovirastoille liittymistä edeltävänä aikana.

(5) Komissio on tämän jälkeen analysoinut asetuksen (EY) N:o 1266/1999 12 artiklan 2 kohdan mukaisesti tarkemmin Sapard-ohjelmaan kuuluvaa teknistä apua koskevaa toimenpidettä 5 (jäljempänä "toimenpide 5"). Komissio katsoo, että Slovenian tasavalta täyttää myös kyseisen toimenpiteen osalta yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana annetun neuvoston asetuksen (EY) N:o 1268/1999 soveltamista koskevista rahoitussäännöistä 7 päivänä kesäkuuta 2000 annetun komission asetuksen (EY) N:o 2222/2000(5) 4, 5 ja 6 artiklan ja liitteen säännökset ja asetuksen (EY) N:o 1266/1999 liitteessä vahvistetut vähimmäisedellytykset.

(6) Tästä syystä on aiheellista luopua asetuksen (EY) N:o 1266/1999 12 artiklan 1 kohdassa tarkoitetusta ennakkohyväksyntää koskevasta vaatimuksesta ja siirtää tuen hallinnointi hajautetulta pohjalta toimenpiteen 5 osalta Slovenian tasavallan maatalousmarkkinoista ja maaseudun kehittämisestä vastaavalle virastolle ja valtiovarainministeriön kansallisesta rahastosta vastaavalle osastolle.

(7) Koska toimenpiteeseen 5 liittyvät komission tarkastukset koskevat järjestelmää, jonka kaikki olennaiset osat eivät ole vielä täysin toimivia, Sapard-ohjelman hallinnointi on aiheellista siirtää väliaikaisesti Slovenian tasavallan maatalousmarkkina- ja maaseudun kehittämisvirastolle ja valtiovarainministeriön kansallisesta rahastosta vastaavalle osastolle asetuksen (EY) N:o 2222/2000 3 artiklan 2 kohdan mukaisesti.

(8) Sapard-ohjelman hallinnoinnin täydellinen siirto tapahtuu vasta järjestelmän moitteetonta toimivuutta koskevien lisätarkastusten ja tuen hallinnoinnin siirtämisestä Slovenian tasavallan maatalousmarkkinoista ja maaseudun kehittämisestä vastaavalle virastolle ja valtiovarainministeriön kansallisesta rahastosta vastaavalle osastolle mahdollisesti annettavien komission suositusten täytäntöönpanon jälkeen.

(9) Slovenian viranomaiset ehdottivat 14 päivänä marraskuuta 2001 menojen tukikelpoisuutta koskevia sääntöjä monivuotisen rahoitussopimuksen B osan 4 artiklan 1 kohdan mukaisesti. Tätä luetteloa muutettiin osittain 21 päivänä elokuuta 2003 päivätyllä kirjeellä. Komissiolta pyydetään asiaa koskevaa päätöstä.

(10) Asetuksen (EY) N:o 2222/2000 9 artiklan 1 kohdan toisen luetelmakohdan mukaisesti teknisestä avusta tuensaajalle ennen hallinnoinnin siirtämistä koskevaa komission päätöstä aiheutuneet menot voidaan korvata. Sen vuoksi on aiheellista vahvistaa päivämäärä, josta alkaen kyseiset menot voidaan korvata,

ON PÄÄTTÄNYT SEURAAVAA:

1 artikla

Luovutaan asetuksen (EY) N:o 1266/1999 12 artiklan 1 kohdassa säädetystä hankkeiden valintaa ja sopimuksia koskevasta komission ennakkohyväksyntävaatimuksesta Slovenian tasavallassa toimenpiteen 5 osalta.

2 artikla

Sapard-ohjelman hallinnointi siirretään väliaikaisesti:

1) Slovenian tasavallan maatalousmarkkinoista ja maaseudun kehittämisestä vastaavalle virastolle, joka sijaitsee osoitteessa Dunajska Str. 160, 1000 Ljubljana, Slovenian tasavalta, Sapard-ohjelmaan kuuluvan toimenpiteen 5 täytäntöönpanon osalta sellaisena kuin se on määritelty maatalouden ja maaseudun kehittämisohjelmassa, joka hyväksyttiin edellä mainitulla komission päätöksellä; ja

2) Slovenian tasavallan valtiovarainministeriön kansallisesta rahastosta vastaavalle osastolle, joka sijaitsee osoitteessa Beethovnova Str. 11, 1502 Ljubljana, Slovenian tasavalta, Sapard-ohjelmaan kuuluvan toimenpiteen 5 täytäntöönpanoon Slovenian tasavallassa liittyvien rahoitustoimintojen osalta.

3 artikla

Toimenpiteen 5 menoille voidaan myöntää yhteisön osarahoitusta 27 päivästä lokakuuta 2000. Kaikissa tapauksissa edellytyksenä on, että Sapard-virasto ei ole suorittanut maksuja ennen tämän päätöksen tekopäivää.

4 artikla

Sovelletaan Slovenian tasavallan 21 päivänä elokuuta 2003 päivätyssä toimintaohjeessa, joka on rekisteröity komissiossa numerolla AGR A/29346, ehdottamia toimenpidettä 5 koskevia menojen tukikelpoisuussääntöjä, sanotun kuitenkaan rajoittamatta Sapard-ohjelmassa tehtävien tuen myöntämistä yksittäisille tuensaajille koskevien päätösten soveltamista.

Tehty Brysselissä 2 päivänä huhtikuuta 2004.

Komission puolesta

Franz Fischler

Komission jäsen

(1) EYVL L 161, 26.6.1999, s. 68.

(2) EYVL L 161, 26.6.1999, s. 87. Asetus sellaisena kuin se on viimeksi muutettuna asetuksella (EY) N:o 696/2003 (EUVL L 99, 17.4.2003, s. 24).

(3) K(2000) 3138 lopullinen.

(4) EYVL L 307, 24.11.2001, s. 25.

(5) EYVL L 253, 7.10.2000, s. 5. Asetus sellaisena kuin se on viimeksi muutettuna asetuksella (EY) N:o 188/2003 (EUVL L 27, 1.2.2003, s. 14).